Oļegs Artemjevs

Oļegs Artemjevs (Олег Германович Артемьев, dzimis ) ir Krievijas kosmonauts, inženieris izmēģinātājs.

 Dzīves sākums 
Oļegs Artemjevs ir dzimis Rīgā, Latvijas PSR. Viņa tēvs bija militārais inženieris Germans Artemjevs. 1986. gadā Oļegs beidza skolu Ļeņinskā (tagad Baikonura).

 Darba gaitu sākums 
1990. gadā viņš pabeidza Tallinas politehnikumu rūpniecisko elektroiekārtu specialitātē un sāka strādāt par elektromontieri rūpnīcā Dvigatel Tallinā. No 1990. līdz 1991. gadam viņš dienēja obligātajā karadienestā Padomju armijā Viļņā, Lietuvas PSR. Pēc tam viņš turpināja darbu Dvigatel. 1992. gadā viņa ģimene pārcēlās uz Vitebsku Baltkrievijā.

No 1995. līdz 1998. gadam Artemjevs strādāja par autovadītāju Baumana Maskavas valsts tehniskās universitātes autosaimniecībā.

 Inženiera karjera 
1998. gadā viņš absolvēja Baumana Maskavas valsts tehnisko universitāti specialitātē "Zemo temperatūru tehnika un fizika".

1998. gadā Artemjevs sāka strādāt uzņēmumā RKK Energija, kur nodarbojās ar ārpuskuģa aktivitāšu jautājumiem. Viņš izstrādāja dokumentāciju un veica metodiku un ārpuskuģa aktivitāšu iekārtu eksperimentālu pieslīpēšanu, modelējot bezsvara stāvokli stendā Selen un ūdens bezsvara stāvokli Kosmonautu sagatavošanas centra hidrolaboratorijā. Artemjevs piedalījās Starptautiskās kosmosa stacijas (SKS) moduļa Zvezda sagatavošanā palaišanai kosmosā, darbojoties iziešanas kosmosā un tehniskās apkalpošanas un remonta nodrošināšanā. Viņš piedalījās apkalpju sagatavošanā ārpuskuģa aktivitātēm, piedalījās nolaižamā aparāta apkalpju jūras treniņos. Artemjevs bija nolaižamo aparātu tehniskās apkalpošanas komandā nolaišanās vietās. Viņš bija skafandru Orlan-M-GN. Orlan-VN un EMU izmēģinātājs un darbojās kā ūdenslīdējs drošinātājs.

 Kosmonauta darbība 
2003. gada 29. maijā Oļegs Artemjevs tika ieskaitīts RKK Energija kosmonautu vienībā. No 2003. gada 28. jūnija līdz 2005. gada 28. jūnijam viņš izgāja vispārējo kosmisko sagatavošanu Gagarina Kosmonautu sagatavošanas centrā.
2005. gada 5. jūlijā Starpresoru kvalifikācijas komisija Artemjevam piešķīra kvalifikāciju "kosmonauts pētnieks".

2007. gadā no 15. līdz 29. novembrim un 2008. gadā no 25. jūnija līdz 9. jūlijam viņš piedalījās eksperimenta Mars-500 divu nedēļu izmēģinājumos. 2009. gadā no 31. marta līdz 14. jūlijam Artemjevs piedalījās Mars-500 105 dienu sagatavošanās eksperimentā.
2009. gadā viņš ar izcilību beidza Krievijas Valsts dienesta akadēmiju specialitātē "personāla pārvaldība".

No 2011. gada septembra līdz 2013. gada septembrim Oļegs Artemjevs kā bortinženiera dublieris veica sagatavošanos lidojumam ar kosmosa kuģi Sojuz TMA-10M un SKS-37/SKS-38 ekspedīcijai Starptautiskajā kosmosa stacijā. No 2013. gada septembra viņš gatavojās SKS-39/SKS-40 ekspedīcijai.

Oļega Artemjeva pirmais kosmiskais lidojums sākās 2014. gada martā, esot kosmosa kuģa Sojuz TMA-12M bortinženierim. Viņš bija SKS 39. un 40. ekspedīcijas lidojuma inženieris. Uz Zemi atgriezās 2014. gada septembrī.

Otro lidojumu kosmosā Artemjevs sāka 2018. gada martā, esot kosmosa kuģa Sojuz MS-08 komandierim. Viņš bija SKS 55. un 56. ekspedīcijas lidojuma inženieris. Uz Zemi atgriezās 2018. gada oktobrī.

2019. gada 8. septembrī Oļegs Artemjevs kā neatkarīgais kandidāts tika ievēlēts par Maskavas pilsētas Domes deputātu.

Artemjeva trešais kosmiskais lidojums sākās 2022. gada 18. martā, esot kosmosa kuģa Sojuz MS-21 komandierim. Viņš bija SKS 66. un 67. ekspedīcijas lidojuma inženieris un 5 mēnešus 67. ekspedīcijas komandieris. Uz Zemi viņš atgriezās 29. septembrī.

2025. gada sākumā Artemjevs tika norīkots par Oļega Platonova dublieri SpaceX Crew-11 misijā, paredzot, ka viņš lidos Crew-12 misijā 2026. gada sākumā.

2025. gada 27. novembrī, aptuveni 2,5 mēnešus pirms starta, Artemjevs tika pēkšņi izslēgts no Crew-12 pamatapkalpes. Roskosmos oficiāli minēja viņa "pāriešanu citā darbā". Savukārt izmeklējošās žurnālistikas vietne The Insider vēstīja, ka viņu izraidīja no ASV pēc tam, kad bija apsūdzēts par Starptautisko ieroču tirdzniecības noteikumu pārkāpumu, fotografējot ar savu tālruni SpaceX dzinējus, dokumentus un citas tehnoloģijas, un pēc tam izmantojot šo tālruni, lai "eksportētu" šo informāciju. Iespējamais pārkāpums notika novembra beigās Kalifornijas štata Hotornas bāzē SpaceX ražotnē, un izraisīja starpiestāžu izmeklēšanu.

Kosmisko lidojumu kopsavilkums:
 Kosmosa kuģis Starta datums Nolaišanās datums Apkalpes biedri Pozīcija Ilgums Sojuz TMA-12M   Aleksandrs SkvorcovsStīvens Svonsons  Lidojuma inženieris 169 d 5 h 6 min Sojuz MS-08   Endrū FeistelsRičards Arnolds Komandieris 196 d 18 h 1 min Sojuz MS-21   Deniss MatvejevsSergejs Korsakovs Komandieris 194 d 19 h 1 min

Iziešanas atklātā kosmosā:
MisijaSlūžu kameraKosmonauti Sākums (UTC)BeigasIlgums Darbība SKS-40 Pirs Oļegs ArtemjevsAleksandrs Skvorcovs  14:10  21:34 7 stundas 24 minūtes Uzstādīts sakaru sistēmas bloks AFAR. Pārvietots zinātnisko eksperimentu bloks Obstanovka. Paņemti iespējamo baktēriju paraugi no iluminatora virsmas. SKS-40 Pirs Oļegs ArtemjevsAleksandrs Skvorcovs  18:02  23:12 5 stundas 10 minūtes Palaists nanopavadonis NS-1. Uzstādīta zinātniskā aparatūra Expose-R; noņemti eksperimenta Vynoslivostˈ paneļi un konteiners Biorisk-MSN; noņemti paraugi eksperimentam Test. Uzstādītras ierīces uz moduļa Poisk. Nomainīta kasete M2. SKS-56 Pirs Oļegs ArtemjevsSergejs Prokopjevs  16:17  00:03 7 h 46 min Brīvā lidojumā palaisti pavadoņi Tanjuša-JuZGU-3, Tanjuša-JuZGU-4, SiriusSat-1, SiriusSat-2. Pie Zvezda uzstādīta ICARUS antena Vācijas Aerokosmiskā centra vajadzībām. Noņemtas divas eksperimenta Test mikroorganismu paraugu kasetes. SKS-67 Poisk Oļegs ArtemjevsDeniss Matvejevs  14:01 21:37 6 h 37 min Eiropas manipulatora ERA sagatavošana darbam: moduļa Nauka ārpusē uzstādīta ERA ārējā vadības pults, noņemti pārsegi, uz manipulatora uzmontēti rokturi, uzstādīts pārvietojamās darba vietas adapters. SKS-67 Poisk Oļegs ArtemjevsDeniss Matvejevs  14:58 22:40 7 h 42 min Eiropas manipulatora ERA sagatavošana darbam: manipulatoram uzmontēti rokturi, noņemti pārsegi, noņemti galu fiksatoru bloķētāji. No stacijas Sergejs Korsakovs izmēģināja ERA vadīšanu. Pēc tam kosmonauti uzstādīja trīs rokturus un uz moduļa Pričal nostiprināja kabeli, kas bija traucējis antenas izvēršanai. SKS-67 Poisk Oļegs ArtemjevsSamanta Kristoforeti  14:50 21:55 7 h 5 min Eiropas manipulatora ERA sagatavošana darbam: uzstādīja manipulatora saķeres punktu uz Poisk; pārcēla darba platformu uz Nauka; pārkonfigurēja ERA un iestatīja vadības paneli no satvērēja režīma uz noliktu; nomainīja kameras priekšējo logu uz manipulatora, kas neļāva veikt satveršanu iepriekšējā iziešanā; nomainīja MLI segas uz Nauka, kas kļuva vaļīgas no dzinēju darbināšanas, kad modulis ieradās; uzstādīja fiksatorus uz Strela-1, kas bija pie Poisk moduļa. Laika trūkuma dēļ pēdējais uzdevums pārvietot Strela-2 no Zarja uz Poisk tika atlikts uz nākamo iziešanu kosmosā. SKS-67 Poisk Oļegs ArtemjevsDeniss Matvejevs  13:54 17:55 4 h 1 min Eiropas manipulatoram ERA uzstādītas 2 kameras, demontēts starta gredzens. Pēc tam, kad Artemjeva skafandra akumulatoram pazeminājās spriegums, kosmonauti atgriezās slūžu kamerā. SKS-67 Poisk Oļegs ArtemjevsDeniss Matvejevs  13:25  21:12 7 h 47 min Kosmonauti pabeidza uzdevumus, kas bija pārcelti no iepriekšējām divām iziešanām. Moduļa Nauka ārpusē viņi uzstādīja platformu ar adapteriem, pārnesa ārējo vadības pulti EMMI, uzmontēja divus mīkstos rokturus, veica manipulatora ERA sagatavošanas darbus un pārbaudīja tā vadīšanu no EMMI pults. Viņi arī uzlika bloķētāju uz kravas izlices GStM-1, kā arī izvērsa GStM-2 no moduļa Zarja uz Poisk.

 Atsauces 

 Ārējās saites 

 Biogrāfiskie dati Gagarina Kosmonautu sagatavošanas centra lapā 
 Biogrāfiskie dati astronaut.ru lapā 

Kategorija:Rīgā dzimušie
Kategorija:Latvijas krievi
Kategorija:Krievijas kosmonauti
Kategorija:Latvijā dzimušie kosmonauti
Kategorija:Krievijas Federācijas Varoņi